पटना के बंकाघाट रेलवे स्टेशन के पास लुटेरों ने सोमवार रात कोसी एक्सप्रेस को निशाना बनाया और जमकर लूट मचाई। इस दौरान विरोध करने वाले यात्रियों के साथ मारपीट भी की गई। पुलिस के अनुसार, पूर्णिया से पटना आ रही कोसी एक्सप्रेस अपने नियत समय से करीब 12 घंटे देरी से सोमवार रात पटना पहुंच रही थी। इस दौरान ट्रेन जब बंकाघाट स्टेशन से खुली तब दीदारगंज ओवरब्रिज के पास ट्रेन को रोक लिया गया और करीब दो दर्जन हथियारबंद डकैत ट्रेन की बोगी में घुस गए। डकैतों ने पहले यात्रियों पर लोहे की रॉड से हमला बोल दिया। कई यात्रियों को चोटे आईं। लुटेरों ने करीब 40 यात्रियों से मोबाइल फोन, पर्स, बैग कपड़े और कीमती सामान लूट लिए और फरार हो गए।